A BIZOTTSÁG 334/2007/EK RENDELETE
(2007. március 28.)
a polgári repülés területén a közös szabályokról és az Európai Repülésbiztonsági Ügynökség létrehozásáról szóló 1592/2002/EK európai parlamenti és tanácsi rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a polgári repülés területén a közös szabályokról és az Európai Repülésbiztonsági Ügynökség létrehozásáról szóló, 2002. július 15-i 1592/2002/EK európai parlamenti és tanácsi rendeletre (1) és különösen annak 6. cikke (2) bekezdésére,
mivel:
(1)
Az 1592/2002/EK rendelet 6. cikkének (1) bekezdése előírja, hogy a termékeknek, alkatrészeknek és berendezéseknek meg kell felelniük a nemzetközi polgári repülésről szóló egyezmény (a továbbiakban: Chicagói Egyezmény) 16. mellékletében szereplő környezetvédelmi követelményeknek, kivéve a 16. melléklet függelékeit; az említett 16. melléklet I. kötetét 2002 márciusában, II. kötetét 1999 novemberében adták ki.
(2)
A Chicagói Egyezmény és annak mellékletei az 1592/2002/EK rendelet elfogadása óta módosultak.
(3)
Ezért az 1592/2002/EK rendeletet ki kell igazítani a rendelet 54. cikkének (3) bekezdésében említett eljárással összhangban.
(4)
Az e rendeletben előírt intézkedések összhangban vannak az 1592/2002/EK rendelet 54. cikkével létrehozott, az Európai Repülésbiztonsági Ügynökséggel foglalkozó bizottság véleményével,
ELFOGADTA EZT A RENDELETET:
1. cikk
Az 1592/2002/EK rendelet 6. cikkében az első bekezdés helyébe a következő szöveg lép:
„(1) A termékeknek, alkatrészeknek és berendezéseknek meg kell felelniük a 2005. november 24-i formájában hatályos Chicagói Egyezmény 16. mellékletének I. kötetének 8. módosításában és II. kötetének 5. módosításában foglalt környezetvédelmi előírásoknak, kivéve a 16. melléklet függelékeit.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. március 28-án.